SKRIFTLIG FORESPØRGSEL E-0550/00

af Astrid Lulling (PPE-DE) til Kommissionen

(28. februar 2000)

Om: Kommissionens procedure mod restriktioner pålagt med Évin-loven (Frankrig) for tv-transmission i Frankrig af sportsbegivenheder, som finder sted i udlandet

I marts 1995 annullerede de franske myndigheder transmissionen på de franske tv-kanaler af flere sportsbegivenheder, som fandt sted i udlandet på grund af, at der var reklameskilte for visse alkoholholdige drikkevarer. De franske myndigheder anfører, at opsætning af reklameskilte er at sidestille med reklame, som i henhold til Évin-loven er forbudt.

Efter disse episoder har de franske vinproducentorganisationer CNIV (Comité national des interprofessions des vins à appellation d'origine) og CIVB (Comité interprofessionel des vins de bordeaux) ved Kommissionen indgivet klage mod Frankrig for overtrædelse af den fri bevægelighed for tjenesteydelser.

Den 2. juli 1996 sendte Kommissionen en begrundet udtalelse til Frankrig, hvori den formelt påpegede og tog afstand fra denne indskrænkning af den fri bevægelighed for tjenesteydelser. Kommissionen har erkendt, at Évin-lovens ekstraterritoriale aspekter er i strid med enhedsmarkedet og udgør en åbenlys hindring for princippet om frie tjenesteydelser.

Efter i 1995 unilateralt at have vedtaget en adfærdskodeks på dette område har Frankrig for nylig på ny tilpasset den ved at opdele sportskampe i dels bilaterale kampe mellem to nationer, hvor Évin-lovens begrænsninger fortsat finder anvendelse, dels multilaterale kampe, hvor reklame for alkoholholdige drikkevarer fremover er tilladt.

Denne indfaldsvinkel er af diskriminerende karakter, eftersom kun store producenter af alkoholholdige drikkevarer råder over de nødvendige finansielle midler til reklame inden for rammerne af multilaterale sportsbegivenheder. Små og mindre producenter af alkoholholdige drikkevarer, f.eks. producenter af kvalitetsvin, har ikke midler til at udbrede kendskabet til deres produkter inden for rammerne af de sportsbegivenheder, de har adgang til.

På baggrund af Kommissionen begrundede udtalelse af 2. juli 1996 og de nylige manøvrer i Frankrig vil Kommissionen da træffe afgørelse om at indbringe denne sag for De Europæiske Fællesskabers Domstol?

I bekræftende fald, hvornår agter den da at foretage dette skridt?

Svar afgivet på Kommissionens vegne af Frederik Bolkestein

(10. april 2000)

Kommissionen er i gang med at behandle spørgsmålet indgående i betragtning af de alvorlige bekymringer, det har affødt i Parlamentet.

Kommissionen deler disse bekymringer og vedtog derfor i 1996 at sende en begrundet udtalelse i sagen. Kommissionen mente dengang, og det meddelte den også offentligt, at de foranstaltninger, de franske myndigheder havde truffet for at gennemføre Évin-loven, var i strid med fællesskabsbestemmelserne, som forbyder uberettigede restriktioner, der hindrer fri udveksling af tjenesteydelser (EF-traktatens artikel 49 (tidl. artikel 59)). Kommissionen støtter helt og holdent målsætningen om at beskytte den offentlige sundhed, men i dette tilfælde fandt den, at de trufne foranstaltninger for at fortolke og anvende de relevante franske bestemmelser ikke stod i rimeligt forhold til det tilstræbte mål.

I betragtning af den interesse, Parlamentet har vist i sagen, har kommissionsmedlemmet med ansvar for det indre marked besluttet personligt at søge en løsning i sagen. Han vil derfor bede om et møde med de kompetente franske ministre i Paris inden for den nærmeste fremtid, så overtrædelsesproceduren kan blive drøftet på højeste niveau. Det er kommissærens håb, at der kan findes en tilfredsstillende løsning med de franske myndigheder.